นโยบายดอกเบี้ยฟื้นไข้
ธปท.เชื่อเก็บค่าต๋งทำให้ดีขึ้นแบงก์พาณิชย์อ้างต้นทุนไม่ได้
17 ก.พ. 2555

ธปท.เชื่อเก็บค่าต๋งทำให้ดีขึ้นแบงก์พาณิชย์อ้างต้นทุนไม่ได้
ธปท.มั่นใจการเก็บเงินค่าต๋ง 0.47% เท่ากัน ช่วยยับยั้งเงินฝากไหลไปธนาคารรัฐได้ ช่วยให้การส่งผ่านนโยบายการเงินมีประสิทธิภาพ ธนาคารจะอ้างต้นทุนไม่ได้แล้ว
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า หลังได้ข้อสรุปการเก็บเงินค่าธรรมเนียมเงินฝาก 0.47% เพื่อลดปัญหาการแข่งขันที่ลักลั่นในเรื่องต้นทุนได้แล้ว การส่งผ่านนโยบายการเงินถึงตลาดการเงินน่าจะทำได้ดีมีประสิทธิภาพมากขึ้น
ผู้ว่าการ ธปท. กล่าวว่า หลังจากนี้น่าจะทำให้อัตราดอกเบี้ยของตลาดปรับไปทิศทางเดียวกับดอกเบี้ยนโยบายมากขึ้น เพราะจากนี้ไปธนาคารพาณิชย์คงไม่มีข้ออ้างแล้ว
“เดิมที ธปท.เคยถามว่าทำไมธนาคารพาณิชย์ไม่ลดดอกเบี้ยตาม หลังที่ประชุมคณะกรรมการนโยบายการเงินมีมติลดดอกเบี้ยลงไปถึง 2 ครั้ง หรือลดลงไปแล้วถึง 0.5% ทางธนาคารพาณิชย์ก็บอกว่าเขาต้องรักษาฐานลูกค้าเงินฝาก ทำให้ลดดอกเบี้ยลงไม่ได้ เพราะถูกธนาคารออมสินแย่งลูกค้า และเพราะแข่งขันกันคนละกติกา ตอนนี้การแข่งอยู่บนกติกาเดียวกันแล้ว ทางธนาคารเขาคงไม่มีข้ออ้างอีก จึงคาดว่าจากนี้ไปกลไกการส่งผ่านนโยบายการเงินไปถึงตลาดน่าจะส่งผลได้มากขึ้น หรือถ้าเราจำเป็นที่ต้องใช้นโยบายการเงินกระตุ้นเศรษฐกิจ ในกรณีที่จำเป็นต้องดูแลเสถียรภาพเศรษฐกิจที่อาจจะได้รับผลกระทบจากเศรษฐกิจโลก การทำงานของนโยบายการเงินก็น่าจะทำงานได้ดีขึ้น คงไม่ใช้การแข่งขันมาเป็นข้ออ้างได้อีก” ผู้ว่าการ ธปท. กล่าว 
นายประสารเชื่อว่าการแข่งขันของระบบธนาคารพาณิชย์และธนาคารเฉพาะกิจของรัฐ ที่กลับมาแข่งขันกันบนกติกาเดียวกัน โดยเก็บเงินค่าธรรมเนียมเงินฝากในอัตรา 0.47% เท่ากัน เงินที่เก็บจากธนาคารพาณิชย์จะเก็บไปใช้หนี้ดอกเบี้ยและเงินต้นกองทุนฟื้นฟูฯ 1.14 ล้านล้านบาท ตาม พ.ร.ก.ปรับปรุงหนี้ฯ ส่วนเงินที่เก็บจากธนาคารรัฐจะนำเข้ากองทุนพัฒนาประเทศตามนโยบายของนายกิตติรัตน์ ณ ระนอง รองนายกรัฐมนตรีและ รมว.คลัง น่าจะช่วยให้เงินฝากของธนาคารพาณิชย์ไม่ไหลไปธนาคารเฉพาะกิจของรัฐได้ 
“การเก็บเงิน 0.47% ของเงินฝากธนาคารพาณิชย์และเก็บจากธนาคารเฉพาะกิจรัฐด้วย ทำให้ต้นทุนของธนาคารรัฐที่ต่ำเพิ่มขึ้น ทำให้สู้กันทางธุรกิจได้ เดิมธนาคารออมสินได้เปรียบเยอะ ทำให้ธนาคารพาณิชย์มีต้นทุนมาก สู้ลำบาก แต่ตอนนี้แข่งบนกติกาเดียวกันแล้ว น่าจะทำให้เงินฝากไม่ไหลไปธนาคารรัฐมากอย่างที่คาดกันได้” นายประสาร กล่าว